26/04/2024
三分一現任議員下屆離任?「太保守」!
有媒體日前刊登咗一篇政壇花絮,話今屆立法會同政府關係非常良好,甚至有議席出缺,對立法會運作都完全無影響,議員「多一個都唔多」;更加借住呢個議題,指明年年底立法會選舉可能會大換血,估計有三分一現任議員離任,包括「自然流失」,如資深議員因年齡、黨內交棒退下火線,亦有議員涉及表現等不同因素。文章仲點名三位議員:謝偉俊、蘇長榮同林素蔚。
文章一出,立即喺政壇瘋傳。被指「太有個性」、喺現屆議會之中「格格不入」嘅謝偉俊,議會經驗豐富,亦都算得上係稱職嘅議員,對於文章所講,佢四兩撥千斤咁回應一句:「係咪格格都入就好呢?」絕對睇得出佢爐火純青嘅程度。至於蘇同林就被指表現欠佳,兩人都已經親自向其他媒體解釋,Tina都不再詳述。
不過呢篇文章亦帶出一個問題,就係來年會有幾多人冧莊繼續做落去呢?Tina亦借機會向多位議員打聽,佢哋有一個睇法係幾一致嘅,就係文章所講嘅「三分一無得連任」應該都係太保守,估計數字遠超三分一。其中一位資深議員分析,香港面臨新形勢、新局面,係極需要新思維,一批舊議員(佢自己都話可能包括佢自己)其實都好可能功成身退,讓路畀新人,將朝氣帶入議會。
有政圈中人認為,香港面臨新形勢、新局面,議會極需要新思維。(iStock)
嗰個資深議員仲認為,的確有部分議員喺議會工作上嘅表現同各方期望有落差,特別係部分選委界別議員,「不過又好難怪佢哋,依家每個議題,每個黨都會有固定發言人,涉及一啲行業嘅嘢又有功能組別議員去睇住,選委會界別議員要出位唔容易,太過進取敢言又好易講錯說話,所以唯一敢言嘅江玉歡可以跑得出,市民對佢嘅認知度相信亦係最高,但其他議員要出位真係好困難,做唔到成績,某程度上亦都係『制度』問題。」
另一位議員就指出,有部分議員都係當日「臨危受命」上陣參選,本身佢哋工作或者業務就已經繁重,本來對政治地位都無乜特別要求,但要佢哋兼顧咁多議會工作,確實令到佢哋左右做人難,「有唔少議員都私下抱怨,如果要做到『高層』所要求嘅KPI,喺議會要花上唔少時間,呢個係佢哋事先無估計到,所以最少十個八個現任議員都會係因為呢個原因而喺下屆拜拜,如果連同新丁加入競爭,三分一離任實在係太保守!」